Ruotsin pääministerin Stefan Löfvenin sunnuntainen SVT:n haastattelu on käynnistänyt kovasanaisen maahanmuuttokeskustelun.

Ruotsin pääministeri Stefan Löfven on joutunut ankaran kritiikin kohteeksi SVT:n haastattelun vuoksi. Löfven kommentoi Ruotsin väkivaltarikollisuutta. Oikeassa kuvassa asukkaan kuvaama kuva Göteborgin autopaloista. EPA/AOP, Asukkaan kuva

”Jatkuvaa julkisilla paikoilla tapahtuvaa väkivaltaa, suuri määrä rikollisia, avointa huumekauppaa, ekstremismiä. Hiljaisuuden kulttuuri, jossa silminnäkijöitä ja rikosilmoitusten tekijöitä uhkaillaan ja pahoinpidellään”, kuuluu Iltalehden Göteborg-reportaasin kuvailu Ruotsin lukuisista lähiöistä, jotka ovat saaneet poliisin pahimman ongelma-alueen luokituksen.

Pääministeri Stefan Löfven (sd) on joutunut rankan kritiikin kohteeksi, kun hän kommentoi Ruotsin synkkiä rikostilastoja SVT:n haastattelussa sunnuntaina. Löfven on korostanut ongelmien johtuvan segregaatiosta.

Segregaatio tarkoittaa asuinalueiden eriytymistä, jossa erilaisten sosiaaliset ryhmät eriytyvät omiksi alueikseen kaupungin sisällä. Järjestäytynyt rikollisuus johtuu Löfvenin mukaan liian kauan jatkuneesta segregaatiosta ja jengirikollisuuden alueilla vallitsevasta korkeasta työttömyydestä.

Hänen mukaansa lopputulos olisi sama, jos ongelmalähiöissä asuisi ”kantaruotsalaisia” samoissa olosuhteissa. Löfven kommentoi, että Ruotsin vaikeudet ovat pitkän ajan kehityksen lopputulos, jota kukaan ei osannut odottaa.

Oppositiojohtaja tylyttää

Pääoppositiopuolueen maltillisen kokoomuksen puheenjohtaja Ulf Kristersson on ottanut tiukasti kantaa Löfvenin haastatteluun. Hän kirjoittaa Facebookissa, että ongelmat ovat syntyneet vuosien ajattelemattomasta politiikasta ja kyvyttömyydestä puuttua ongelmiin.

Kristersson kirjoittaa, että myös hänen puolueensa on tilanteeseen syypää, mutta pääministeri pakoilee vastuuta. Hänen mukaansa ”kehitys oli nähtävissä”. ja monet varoittivat siitä jo 1990-luvulla.

– Monet varoittivat tästä jo 1990-luvulla.

Kristerssonin mukaan monet ovat rakentavasti korostaneet suuren maahanmuuton ja huonon kotoutumisen ongelmia. Niin myös ulkopuolisuuden aiheuttamia pitkäaikaisia riskejä vahvoihin sosiaalisiin jännitteisiin ja vakavaan rikollisuuteen.

Artikkeli jatkuu kuvan jälkeen.

Ruotsin pääoppositiopuolueen johtaja Ulf Kristersson on ottanut kovin sanoin kantaa Ruotsin synkkiin väkivaltatilastoihin ja poliittiseen vastuuseen. EPA/AOP

Kristerssonin mukaan hänenkin puolueensa olisi pitänyt puuttua tilanteeseen aiemmin ja voimakkaammin. Hän myös pyytää itsensä ja puolueensa puolesta anteeksi, että ovat auttaneet vaientamaan sellaisten ihmisten ääniä, jotka ”ovat halunneet ja uskaltaneet nostaa ongelmia esiin”.

– Mitä Stefan Löfven ei näe, mutta melkein kaikki muut näkevät, on että jengirikollisuus, ammuskelut ja henkirikokset ovat vahvasti sidoksissa massamaahanmuuttoon ja surkeaan kotoutumiseen. Miten voi edes teeskennellä, että asia olisi toisin.

Pitkän kirjoituksensa päätteeksi Kristersson korostaa puolueensa muuttaneen maahanmuuttopolitiikkaansa ja tähtäävänsä vuoden 2022 vaaleihin.

Aftonbladet: ”Katastrofi”

Stefan Löfvenin toinen hallitus on vähemmistöhallitus. Perinteisesti Ruotsin hallitus on muodostunut joko punavihreästä blokista tai keskustaoikeistolaisesta allianssista. Maan pitkään jatkuneet rikosongelmat kuitenkin siivittivät maahanmuuttokriittiset ja oikeistopopulistiset ruotsidemokraatit niin suureen vaalivoittoon, ettei kumpikaan siipi saanut enemmistöä.

Löfven joutui SVT:n haastattelun vuoksi murskakritiikin kohteeksi. Muun muassa Aftonbladetin politiikan kommentaattori Lena Mellin on kuvaillut Löfvenin haastattelua sanalla katastrofi.

– Esiintyminen sunnuntain SVT:n Agenda-ohjelmassa oli valitettavasti käsittämättömän huono. Se oli surkeasti valmisteltu, täysin vailla vastauksia, eikä pääministeri saisi missään tapauksessa käyttäytyä noin, Mellin tylyttää.

Löfven asettui rankan kritiikin jälkeen puolustuskannalle. Hän kommentoi Dagens Nyheterille, että Ruotsi on vähentänyt maahanmuuttoa ”kestävälle tasolle”, koska niin oli pakko tehdä. Nyt tärkeintä on kotoutuminen, jossa aikuiset menevät töihin ja lapset kouluun. Hän kuitenkin korosti, ettei rikollisuutta ei rinnastaa etniseen taustaan.

– Emme voi lajitella ihmisiä etnisen ryhmän mukaan ja sanoa, että rikollisuus johtuu siitä, että ihminen on syntynyt tietyssä paikassa, on tietyn värinen tai tietystä taustasta. Se riippuu olosuhteista, sosioekonomisesta asemasta ja on selvää, että kielenopetus on liian alhaista.

Artikkeli jatkuu kuvan jälkeen.

Ruotsin Malmö on ollut toistuvasti otsikoissa rikollisuutensa vuoksi. Kuvassa autopalon sammutus elokuussa 2016. EPA/AOP

Ruotsin lukuisissa ongelmalähiöissä on valtava enemmistö maahanmuuttajataustaisia asukkaita. Göteborgin ja pääkaupunki Tukholman lisäksi erityisesti Malmö on ollut otsikoissa. Stefan Löfven on vieraillut kaupungissa keskiviikkona.

– Kotoutuminen ei tietenkään ole onnistunut tarpeeksi hyvin. Emme pitkään aikaan nähnyt tämänkaltaisen väkivallan saapumista, hän kommentoi SVT:n toisessa haastattelussa.

Lähteet: SVT, Aftonbladet, Dagens Nyheter